**NÁRODNÁ RADA SLOVENSKEJ REPUBLIKY**

**V. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-3113/2011

**451a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona o zastúpení Slovenskej republiky v Eurojuste (tlač 451) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona **o zastúpení Slovenskej republiky v Eurojuste** (tlač 451) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením zo 6. septembra 2011 č. 568 pridelila vládny návrh zákona **o zastúpení Slovenskej republiky v Eurojuste** (tlač 451)na  prerokovanie týmto výborom:

* **Ústavnoprávnemu výboru** Národnej rady Slovenskej republiky,
* **Výboru** Národnej rady Slovenskej republiky **pre financie a rozpočet a**
* **Výboru** Národnej rady Slovenskej republiky **pre ľudské práva a národnostné menšiny.**

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 rokovacieho poriadku Národnej rady Slovenskej republiky).

III.

Vládny návrh zákona **o zastúpení Slovenskej republiky v Eurojuste** (tlač 451) odporúčali **schváliť:**

**Ústavnoprávny výbor** Národnej rady Slovenskej republiky uznesením zo 4. októbra 2011 č. 289,

**Výbor** Národnej rady Slovenskej republiky **pre financie a rozpočet** uznesením zo 4. októbra 2011 č. 255 a

**Výbor** Národnej rady Slovenskej republiky **pre ľudské práva a národnostné menšiny** uznesením z 29. septembra 2011 č. 80.

IV.

**Z uznesenia Ústavnoprávneho výboru** Národnej rady Slovenskej republiky pod bodom III tejto správy vyplývajú tieto **doplňujúce návrhy:**

1. V § 6 ods. 3 sa na konci bodka nahrádza bodkočiarkou a pripája sa tento text: „zbaviť mlčanlivosti môže zástupcu národného člena len osoba alebo orgán, ktorý ho zaviazal povinnosťou mlčanlivosti alebo v prospech koho takú povinnosť má.“

Odstraňuje sa nejasnosť ustanovenia a zjednocuje sa jeho text s riešením (spôsobom zbavenia mlčanlivosti) navrhovaným ohľadne národného člena v § 5 ods. 1 písm. i).

1. V § 7 ods. 3 sa na konci bodka nahrádza bodkočiarkou a pripája sa tento text: „zbaviť mlčanlivosti môže asistenta národného člena len osoba alebo orgán, ktorý ho zaviazal povinnosťou mlčanlivosti alebo v prospech koho takú povinnosť má.“

Odstraňuje sa nejasnosť ustanovenia a zjednocuje sa jeho text s riešením (spôsobom zbavenia mlčanlivosti) navrhovaným ohľadne národného člena v § 5 ods. 1 písm. i).

1. V § 8 ods. 3 sa na konci bodka nahrádza bodkočiarkou a pripája sa tento text: „zbaviť mlčanlivosti môže národných asistentov len osoba alebo orgán, ktorý ich zaviazal povinnosťou mlčanlivosti alebo v prospech koho takú povinnosť majú.“

Odstraňuje sa nejasnosť ustanovenia a zjednocuje sa jeho text s riešením (spôsobom zbavenia mlčanlivosti) navrhovaným ohľadne národného člena v § 5 ods. 1 písm. i).

**Gestorský výbor odporúča** o doplňujúcich návrhoch uvedených pod bodmi 1, 2 a 3 hlasovať spoločne a tieto **schváliť.**

V.

**Gestorský výbor** na základe stanovísk **výborov** k vládnemu návrhu zákona **o zastúpení Slovenskej republiky v Eurojuste** (tlač 451) uvedených pod bodom **III** tejto správy a stanovísk poslancov gestorského výboru vyjadrených v rozprave, podľa § 79 ods. 4 písm.  f) rokovacieho poriadku Národnej rady Slovenskej republiky **odporúča Národnej rade Slovenskej republiky** vládny návrh zákona **o zastúpení Slovenskej republiky v Eurojuste** (tlač 451) **schváliť** v znení schválených pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona **o zastúpení Slovenskej republiky v Eurojuste** (tlač 451) v druhom čítaní (tlač 451a)  **bola schválená uznesením Ústavnoprávneho výboru** Národnej rady Slovenskej republiky **z 10. októbra 2011 č. 311.** Týmto uznesením výbor zároveň poveril spravodajkyňu predložiť návrhy podľa §  81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Radoslav Procházka

predseda Ústavnoprávneho výboru

Národnej rady Slovenskej republiky

Bratislava 10. októbra 2011